
KALI ANTHONY

Kjærlighetens toner

Oversatt av Monica Eikenes


Da Kali Anthony leste sin første kjærlighetsroman som fjortenåring, innså hun to ting: at det aldri kan bli for mange lykkelige slutter, og at hun en dag ville skrive dem selv. Etter at hun hadde giftet seg med sin egen høye, mørke og kjekke helt etter en perfekt fra-venner-til-kjærester-romanse, hoppet Kali i det og skrev sin første historie. Siden den gang har det å skrive vært en lidenskap for henne. Når hun ikke krangler med katten om tilgang til tastaturet, liker Kali å kle seg i vintageklær, stelle i hagen eller gå tur i regnskogene i South East Queensland i Australia sammen med ektemannen og de tre barna.


Til min kjære tante og gudmor Joanie, som ga meg min første håndbok om hvordan man skriver kjærlighetshistorier og som oppmuntret meg til å følge drømmene mine.

De gikk virkelig i oppfyllelse.


1

«Du vet ikke hva du snakker om, Moretti.»

Mannen i den andre enden av telefonen hørtes ut som han var full av bravur, men det var bare skuespill. Stefano var bevisst på hver nyanse i stemmen hans. Den hevede stemmen, den svake skjelvingen. Og det var helt på sin plass at dette udugelige medlemmet av Lassernos overklasse var nervøs. Enda en tyv av landets juveler som Stefano var fast bestemt på å knekke.

Han lente seg bakover i den antikke skinnstolen, som knirket under ham. De begynte alle på denne måten – med benektelse. Og til nå hadde alle endt opp med å si sannheten. Løgnere. Hver eneste en av dem. De ville alle falle i unåde, med mindre de ga ham det han var ute etter.

Han visste alt om å falle i unåde. Landingen kunne være hard og brutal. Stefano Moretti, greven av Varno, tidligere privatsekretær for prins Alessio Arcuri av Lasserno, hadde forgått på et fjell av gode intensjoner for flere måneder siden. Det som hadde steget opp av asken, var en mann med et kullsvart hjerte.

«Min korrekte tittel er Deres Eksellense, men jeg kan overse den lille glippen.»

Det minnet Stefano på at ryktene om undergangen hans nå var mer enn bare nysgjerrig hvisking. De som gikk inn for å knuse ham, hadde blitt modigere.

Han pustet sakte ut. Han hadde ikke tid til denne selvransakelsen. Han hadde en jobb å gjøre. Den var selvpålagt, men like fullt viktig. Den ville beskytte søsknene hans, selv om han kanskje aldri ville bli tilgitt og han i hvert fall aldri ville klare å tilgi seg selv for det han hadde gjort.

Det var det ultimate svik. Det å i all hemmelighet informere media om monarkens private bevegelser brukte vanligvis å være en utilgivelig handling, spesielt når du i tillegg var nevnte monarks privatsekretær, nærmeste fortrolige og aller beste venn.

Det at motivene hans hadde vært altruistiske, var uvesentlig. Media hadde vært grovt urettferdige mot Alessio da han tok over tronen etter farens abdikasjon. Det hadde skapt frykt og ustabilitet i Lasserno, som allerede hadde lidd under den forhenværende prinsens overdådige livsførsel. Det eneste Stefano hadde foreslått, var at de kunne bruke media til gode formål, mens Alessios far hadde brukt dem på ondsinnet vis. Da Alessio hadde avvist ideen, hadde Stefano tatt saken i egne hender. Han hadde lekket historien om Alessios hemmelige besøk på Lassernos barnesykehus.

Men det Stefano ikke hadde tatt med i betraktningen, var at han kunne miste kontroll over uhyret. Media hadde ikke vært fornøyd med de små smulene han tilbød dem, så de hadde begynt å grave etter mer.

Selv så gode som motivene hans hadde vært, hadde han tatt konsekvensene av handlingene sine. Alessio hadde nesten mistet Hannah, som tidligere jobbet som portrettmaler og nå var hans elskede prinsesse, på grunn av Stefanos handlinger. Det endte heldigvis bra, med et bryllup mens Stefano var i eksil, og en ufødt liten prins eller prinsesse som snart skulle melde sin ankomst. Men selv om det ikke så ut til å være noen permanente skader, forstod han at han måtte gjøre bot for seg, muligens så lenge han levde …

«La meg minne deg på hva det er jeg leter etter.» Stefano ga opp den forsonende tilnærmingen og fylte i stedet de neste ordene med ren forakt. «En diamant. Ti karat. Tidligere en del av Arcuris kronjuveler. Høres det kjent ut? Jeg tror nok at du husker den, siden signore Giannotti forteller at noen som ligner deg på en prikk prøvde å selge den til ham for en uke siden. Og den mannen kan sine juveler. Da han forstod at steinen stammet fra selveste kronjuvelene, ringte han meg umiddelbart.»

Stillhet.

Alle ble stille da det gikk opp for dem hvor stor kretsen hans fremdeles var. Han hadde øyne overalt, og han ville ikke mislykkes med dette oppdraget. Broren og søsteren hans var avhengige av at denne jakten ble en suksess.

Familien Moretti var uløselig knyttet til kronen – en flere hundre år gammel forpliktelse. En han hadde ødelagt med handlingene sine. Han ville ikke at søsknene skulle være knyttet til det nå forpestede båndet. De burde få forlate Lasserno for å skape sine egne liv. Han hadde lovet dem den friheten, og det løftet skulle han holde. Sviket hans ville ikke være en hemmelighet for alltid, og landets innbyggere ville se på dem som medskyldige på grunn av familieforbindelsen. Ryktene hadde allerede begynt å sirkulere, og påvirket noen av søsknenes planer. De fortalte at de hadde blitt avvist av noen. Nå når han hadde tatt eksamen i hagebruk, hadde Ginos arbeidsgiver brukt unødvendig lang tid på å skrive et anbefalingsbrev som ville sikre ham en introduksjon hos Kew Gardens, som var der broren alltid hadde drømt om å jobbe. Emilias siste måneder av lærerutdannelsen så ut til å bli forsinket på grunn av en overdreven mengde papirarbeid, og ingen virket tilbøyelige til å fullføre dem slik at hun endelig kunne skaffe seg den jobben hun ville ha i utlandet.

Når oppdraget hans var fullført, ville han be om at søsknene ble sluppet fri fra det båndet som knyttet dem til kongefamilien – det som alltid ville følge ham. Så kunne de gjøre akkurat det de ville – han ville ikke la hans feil smusse til livene deres. Han ville renvaske Moretti-navnet for deres skyld.

«Du tror du er så smart», hveste stemmen i den andre enden, «men ingen tror på kongefamiliens eventyrfortelling om at du har tatt deg fri for å restaurere din families slott.»

Dette var den offisielle versjonen. En ufarlig pressemelding som skulle forklare hvorfor Stefano ikke lenger hadde rollen som Alessios privatsekretær, når han tidligere alltid hadde vært ved prinsens side. En siste hjelpende hånd fra hans tidligere bestevenn og arbeidsgiver.

Det var mer enn hva Stefano fortjente for å ha sviktet ham.

«Jeg bryr meg ikke om hva folk tror», sa han iskaldt, selv om han innerst inne følte for å rase.

Stefano kvalte bryskt den lysten. Tålmodighet. Dette var bare den første delen av planen hans om å frigjøre søsknene. Han ville ikke bli distrahert fra oppgaven med å skaffe til veie de verdifulle edelsteinene som Alessios far hadde gitt fra seg som ubetydelige pyntegjenstander i månedene før han abdiserte.

Den andre oppgaven, derimot, så ut til å bli mye mer utfordrende. Noen ville kanskje si uoppnåelig …

«De mange håndverkerne som ønsker å jobbe med restaureringen av Castello Varno, vil muligens påstå noe annet.»

De største løgnene ble ofte skjult bak små sannheter.

Arbeidet hans for Alessio hadde holdt ham i hovedstaden, og søsknene hadde ikke brydd seg så mye om hvilken tilstand slottet var i. Gino og Emilia var oppslukt av egne drømmer for den fremtiden han hadde lovet dem da han som tenåring påtok seg rollen som beskytteren deres, siden foreldrene ikke hadde mye interesse for de små barna.

Selv om de visste at han alltid ville stille opp for dem, hadde broren trodd at han var altfor opptatt til å bry seg med noen løse steiner i murene på hjemmet deres. Likeledes hadde ikke søsteren tenkt over at sentralvarmen måtte vedlikeholdes, noe som virket irrelevant i de milde sommermånedene, men som ble kritisk når vinteren slo inn for fullt.

Han skulle kanskje ha fortalt dem hva det å vedlikeholde slottet virkelig innebar. Etter at faren døde fire år tidligere og han hadde blitt familiens nye overhode, hadde han betraktet familiehjemmet deres som sitt personlige ansvar. Og selv om han kanskje hadde brakt skam over Moretti-navnet, ville han ikke la slottet, som hadde dominert i fjellene i den nordlige provinsen av Lasserno i fem hundre år, bli en ruin. Han var fremdeles greven, selv om han ikke lenger fortjente tittelen.

«En pen, liten fugl hvisket til meg at du har dine egne problemer», sa den andre mannen, i et desperat forsøk på å gjenvinne den balansen han holdt på å miste.

Ordene traff der de var tenkt å treffe, hardt og brutalt.

Stefano lukket øynene. Celine. Hvilken rolle spilte vel ett ekstra dolkestikk i hjertet, når han allerede hadde tatt imot så mange? Det måtte være hun som hadde startet dette ryktet, for Stefano var overbevist om at Alessio aldri ville si noe som helst.

Da han hadde gjort det rette og sagt opp stillingen som privatsekretær, hadde han trodd at Celine ville forstå. De hadde vært sammen i fem år, forlovet i tre, og de hadde planlagt en fremtid sammen.

Celine, som var medlem av Lassernos aristokrati, hadde erklært sin kjærlighet for ham kort tid etter at de hadde begynt å gå ut sammen. Strålt av lykke da han fridde til henne. De hadde planlagt å gifte seg etter at Alessio hadde blitt kronet … Men kort tid etter at Stefano hadde sagt opp jobben og kommet tilbake til Varno, hadde bruddet vært et faktum. Han klarte ikke å glemme avskjedsordene hennes, som nå lød som en giftig stemme i øret hans.

«Du er ingenting om du ikke arbeider for prinsen, Stefano.»

Hun hadde hele tiden sagt at han var bedre enn rollen som privatsekretær. At han burde be Alessio om noe med mer prestisje, som om den hundre år gamle tittelen som greven av Varno ikke var nok. Han hadde ikke brydd seg om det den gangen, siden det å hjelpe kameraten med å navigere seg gjennom abdikasjonen og det økonomiske uføret faren hans hadde ført Lasserno ut i, hadde krevd all hans oppmerksomhet.

Men Celine hadde hatt rett. Med en gang han havnet på utrygg grunn, hadde gribbene omringet ham og vist sin avsky ved å nekte å svare på telefonene hans. Den tause motviljen deres gikk ikke bare ut over ham, men også broren og søsteren hans, som ikke fortjente den type forakt.

Den smertefulle realiteten grov seg inn i ham. Et av de få menneskene han hadde trodd han kunne stole på, hadde ikke holdt på den ødeleggende hemmeligheten hans. Men han visste jo altfor godt at informasjon var betalingsmiddel, og nyheten om undergangen hans ville bli fôr for den aristokratiske ryktemølla. Celine beskyttet seg bare mot å bli medskyldig gjennom forbindelser, og gjorde i stedet seg selv til dronning av sladderkretsen – på hans bekostning. Han hadde uansett ingen grunn til å forvente noe annet, siden han hadde sviktet sin beste venn.

Så Celine hadde gjort rett i å gå sin vei på de skyhøye hælene, uten å se seg tilbake. Han fortjente ingens tilgivelse. Han var vanæret. Upålitelig. Ubrukelig. Hvilken nytte kunne noen ha av ham nå?

Stefano grep hardere om telefonrøret. Selv om problemene hans var helt og fullt selvpåførte, trengte han ikke å legge seg ned og la andre sparke ham.

«Du burde ikke høre på pene, små fugler. De synger kanskje vakkert nok, men det eneste de gjør, er å distrahere deg fra rovfuglen som kretser over deg. Jeg kvesser klørne mine hver kveld. Tro ikke at du vil komme deg løs når jeg endelig får tak i deg.»

Når han lyktes, ville oppdraget hans tillate ham å gå inn i kongens slott med hodet hevet, i stedet for å krype og kravle som den slangen han hadde blitt. Han hadde bare en ørliten gnist av ære igjen i kroppen, og han nektet å miste den også.

«Du har ingen andre beviser enn ordene til en velkjent kriminell.»

«Jeg har kameraovervåkning», svarte Stefano. «Jeg har signore Giannottis signerte erklæring. Jeg har nok.»

En halvkvalt lyd var det eneste som kom gjennom linja, etterfulgt av flere sekunders stillhet.

«Hans Høyhet ga den til meg.»

Ah. Sutringen. Først løgner … så forhandling. Mønsteret var velkjent og kvalmende. Raseri kom gjerne som nummer tre, og Stefano var klar for kamp.

«Den forhenværende prinsen kan ha gitt den til deg. Den nåværende prinsen vil ha den tilbake. Du hadde ingen rett til å beholde den. Diamanten tilhører landet vårt, ikke deg.»

Det stemte bare delvis. Som monarkiets eneveldige hersker kunne prinsen eller prinsessen gjøre hva de enn måtte ønske.

En stor, tung klump la seg i Stefanos mage. Så lenge Gino og Emilia var beskyttet, kunne han ta imot alt som ble slengt mot ham. Han prøvde å ikke tenke på hva fremtiden ville bringe … på de mange uåpnede brevene på skrivebordet og alle telefonene han hadde ignorert. Ikke enda. For de signaliserte ingenting godt. Oppmerksomheten hans måtte være rettet mot oppgaven som lå foran ham, og kun den.

«Dette er det som skal skje», sa han. «Du returnerer diamanten til slottet, og alt blir glemt.»

Stefano hadde ingen rett til å komme med det løftet, men det fikk så være. Bare det skaffet ham det han ville ha, ga han blaffen.

«Hvis du nekter, lover jeg å komme stormende etter deg og knuse deg og alt du eier til pinneved. Alt vil bli ødelagt.»

«Det … det kan ta litt tid.»

Der var den. Overgivelsen. Disse menneskene var svake. Feige. Uten ryggrad. Heldigvis var familiens århundre gamle rolle som Kronens Beskytter fortsatt god for noe, og ikke bare en byrde. Han burde ha utnyttet den mer. Skulle ha stått opp mot Alessio med det han mente var riktig, i stedet for å gi opp og i stedet gå til det skjebnesvangre skrittet å kontakte media.

Men han kunne la seg overmanne av selvforakt senere, når denne jobben var gjort.

«Siden jeg er en sjenerøs mann, gir jeg deg to dager. Husk bare at jeg har øyne overalt. Samtlige gullsmeder, tyver og vektere i Europa vet om de forsvunne juvelene, og jeg har bedt alle om å holde utkikk etter dem. To dager.»

Han avsluttet samtalen. Slengte mobilen ned på skrivebordet, der den landet med et dunk. Det å snakke med disse tyvene fikk ham til å føle seg skitten. Selv om han også hadde tabbet seg ut, ville han aldri synke så lavt som dem og stjele nasjonens kronjuveler.

Stefano reiste seg opp og gikk bort til vinduet, der han så ut på den smeltende snøen. Vinteren var sen med å gi slipp i år. Heldigvis hadde han sendt de siste gjenværende tjenerne hjem til sitt noen dager tidligere, siden både værmeldingen og utsikten spådde at mer snø var på vei. Slottets eldgamle sentralvarmeanlegg, som hadde begynt å svikte, gjorde de fleste rommene i bygningen ubønnhørlig kalde. Det var ingen vits i at staben hans også skulle være fanget i vinterkulden.

De hadde bekymret seg for at han skulle være der alene, men han hadde bare åpnet opp noen få rom etter at han kom tilbake, og han hadde forsikret dem om at han var fullt i stand til å ta vare på seg selv.

Det spilte heller ingen rolle om snøen avsondret ham fra resten av Lasserno. Han hadde vært avsondret fra landet helt siden den skjebnesvangre dagen da han fortalte Alessio at han hadde sviktet ham, leverte oppsigelsen og vendte tilbake til Castello Varno, der han ikke hadde satt sin fot på tre år. Og selv om den nåværende oppgaven hans ikke var offisielt påkrevd, ville han ikke gi seg før han var ferdig. Stefano nektet å la søsknene lide mer for syndene hans.

Men det å se ut av vinduet ville ikke løse de problemene. Stefano gikk tilbake til stolen og PC-en. Han så på den halvfulle flasken med lokalprodusert grappa som sto på skrivebordet. Mange slike flasker hadde holdt ham med selskap gjennom den lange og triste vinteren. Noen slurker med den væsken ville holde ham varm de neste timene. Han grep et glass, helte oppi en solid drink og drakk en stor slurk.

En brennende fornemmelse spredte seg gjennom kroppen, og gjorde ham klar for den lange natten med arbeid som lå foran ham. Stefano måtte bruke tid på den andre delen av planen for å forsikre seg om at broren og søsteren var trygge. En nærmest umulig oppgave, men samtidig den som ville gi dem den største belønningen.

«Hvis du kan finne Lassernos Hjerte til meg, skal jeg gi deg alt det du vil ha.»

Et løfte fra en prins til en kamerat.

Han og Alessio var yngre da, og mer optimistiske, og de prøvde desperat å sette spor etter seg. Hvilken bedre måte å gjøre det på enn ved å finne Lassernos Hjerte – landets kroningsring – som hadde vært forsvunnet helt siden den ble gitt til en utenlandsk soldat i de siste, desperate dagene av andre verdenskrig?

Hvis han klarte å skaffe til veie både kronjuvelene og kroningsringen, ville det bekrefte hans posisjon enda en gang. Han ville våge å gå inn på slottet igjen, i full visshet om at familiens rykte var gjenopprettet, og være klar til å møte monarken sin med litt stolthet intakt.

Men så hadde han møtt på en hindring – tidens mur.

Stefano åpnet dokumentet som etterforskeren hans hadde sendt ham på e-post. Leste det. Selv med så mye penger som han hadde brukt på å prøve å finne den australske soldaten, satt han ikke igjen med noe annet enn et usannsynlig sammensurium av et navn. Art Cacciatore. En mann som hadde sluttet å eksistere – hvis han overhodet hadde eksistert.

Det var ikke mye oppløftende å lese i etterforskerens rapport, så han forlot skrivebordet. Gikk bort til en lenestol som sto foran de sprakende flammene i marmorpeisen, og forberedte seg mentalt på den tilsynelatende uendelige oppgaven med å lete gjennom støvete kasser med familiens papirer og bilder etter nyttig informasjon.

Idet han satte seg ned, hørte han noe som ringte i det fjerne. En dørklokke? Kanskje den lokale landsbymekanikeren og altmuligmannen Bruno endelig hadde bestemt seg for å komme og se over slottets varmeanlegg, som han hadde lovet den siste uken.

Stefano reiste seg og gikk ut av kontoret, og gned seg på armene for å holde varmen nå når han forlot peisilden. Han gikk ut i hallen, forbi rom som hadde blitt låst av da moren hans bestemte seg for å bo i en leilighet i Lassernos hovedstad etter at faren deres døde. Hele stedet virket ubebodd. Dødt.

Klokken ringte igjen. Høylytt og gjennomtrengende denne gangen, som om noen lente seg mot den.

«Sí, sí. Sto arrivando!»

Han var fremme ved ytterdøren, åpnet de eldgamle, knirkende låsene og skjøv døren opp til en bølge av gjennomtrengende, kjølig luft.

Ikke Bruno.

På trappen sto en kvinne som på flere måter lignet på en lyseblå marengs, i en overdimensjonert og tykk dunjakke. Et tykt skjerf var tvinnet rundt halsen. På hodet hadde hun en strikkelue av ull, som var prydet med isbjørnmønster og dusker. Gyllenblonde hårstrå smøg seg ut under luen og la seg rundt ansiktet. Selv om hun hadde kledd seg godt mot kulden, hadde både nesen og kinnene fått en sjarmerende rosafarge. Hun holdt en robust, rektangulær kasse i den ene hanskekledde hånden og det vaklevorne håndtaket til en velbrukt trillekoffert i den andre.

En reisende. Som nå formet de fyldige leppene i et skjelmsk smil, som igjen lyste opp hele henne og forvandlet henne fra «ordinær» til noe mer strålende.

En distraksjon.

Han ville ikke ha distraksjoner – ikke her. Ingen engleaktige visjoner med lys hud, honningbrune øyne og kirsebærlepper. Mens andre slott i Europa var åpne for offentligheten, hadde familien hans resolutt nektet å dele dette private hjemmet. Bare noen få bilder av skattene her eksisterte i offentligheten. Og det var han sjeleglad for.

«Niente turisti», sa han bestemt.

De honningbrune øynene ble store, og hun tok et steg bakover, åpnet munnen i en perfekt formet O og kom med et lite hikst … som en liten mus i døråpningen hans.

«G-grev Moretti? Deres Eksellense? Jeg snakker ikke italiensk. Non parlo it …»

«Ingen turister», gjentok han, denne gangen på engelsk. Ordene lød hese, og han rensket halsen. «Vi tar ikke imot besøkende på dette slottet.»

Hun sank litt sammen før hun så ut til å samle seg igjen. Hun rettet seg opp. «Jeg er ikke en turist. Jeg er Lucille Jamieson.»

Hun sa ordene i en bred aksent som verken var britisk eller amerikansk, som om hun var sikker på at han visste hvem hun var.

«Du kommer ikke herfra.»

«Nei, jeg er australsk. Men …»

«Da er du en turist, og du har reist en lang vei til ingen nytte.»

«Jeg jobber i Salzburg for øyeblikket, så jeg er bare en fjorten timers kjøretur unna, og …»

«Ikke fra Lasserno – ergo, en turist.»

Han la armene i kors. De gylne øynene hennes fulgte bevegelsen, og en behagelig varme spredte seg i brystet hans. Grappaen hadde endelig begynt å virke.

Han lot fingeren gli over halslinningen på genseren. Ullen hadde plutselig blitt altfor varm, selv i den bitende kulden.

Kvinnen – Lucille – bet seg i den fyldige underleppen. Den varme gløden i ham ble tent og slo gnister. De perfekte, hvite tennene torturerte det delikate kjøttet. Han så hvordan det først bleknet, før det med ett ble mye mørkere. Det måtte gjøre vondt, det hun holdt på med … Han skulle så gjerne ha hjulpet henne med det …

«Jeg sendte et brev. Siden du ikke har en offentlig e-postadresse … noe som kanskje virker litt gammeldags … men du bor jo tross alt i et slott.»

Ordene som flommet ut av henne, gled gjennom bevisstheten hans, men ett av dem forstod han klart og tydelig. Hadde hun sagt at han var gammeldags? Det uskyldige ordet såret det egoet han ikke var klar over at han fortsatt eide. Stefano forstod ingenting av den følelsen. Hun så ung ut, og ja, som trettienåring var han kanskje litt eldre. Men hvorfor skulle det ha noen betydning for ham?

Han ville ikke dvele ved det. Hun ville ikke være her lenge nok til at han skulle ha behov for å bry seg.

«Jeg har ikke mottatt noe brev, signora Jamieson.»

Men han hadde faktisk en liten bunke med post, inkludert noen offisielle og ignorerte brev fra slottet, liggende på skrivebordet. Han ventet på en passende anledning til å åpne dem, for slik post inneholdt aldri gode nyheter … «Du må dra nå. Du kan leie rom på et pensione i landsbyen.»

Snøen lavet ned bak henne, hvit og myk. De smale veiene ville snart bli livsfarlige å kjøre på for de som ikke var lokalkjent.

Han hadde elsket snøen som liten gutt, helt til han forstod at den kunne være farlig hvis du ikke var oppmerksom nok. Hvis han ikke hadde funnet Emilia den mørke natten for lenge siden, da hun hadde stukket av for å få et siste glimt av moren i den vakre eventyrkjolen idet hun var på vei til enda et ball, ville han ha mistet søsteren for godt …

I det øyeblikket bestemte han seg for at hvis ikke foreldrene ville passe på søsknene hans, skulle han gjøre det selv.

«Jeg har leid rom der, men det har vært en misforståelse og de hadde ingenting klart til meg. Eieren sa at jeg kunne dra på sightseeing i mellomtiden, og kanskje kjøre opp til slottet, siden de visste at jeg hadde tenkt å komme hit … etter hvert.»

Munnen hennes begynte å skjelve, men øynene forble varme og klare. Ingen antydning til tårer. Han hadde visst det hvis det var der. Hver gang hun ikke hadde fått viljen sin, hadde Celine presset frem noen, så nå kunne han se tegnene tidlig. Signora Jamiesons skuldre hadde sunket sammen igjen, som en plante som måtte ha vann. Så drev øynene hennes forbi ham, med noe som nærmest lignet på smerte i dem. En lengselsfull smerte.

«V-vær så snill. B-bilen min stoppet. J-jeg har gått langt, og det har begynt å snø.»

Tennene hennes klapret mot hverandre. Denne kvinnen, Lucille Jamieson, var kald, og han visste hvor farlig hypotermi kunne være hvis det først slo inn. Han bet tennene hardt sammen, kjente på frustrasjonen. Selv om han ikke ville ha denne fremmede i hjemmet sitt, kunne han ikke bare sende henne bort uten transport. Han hadde ikke noe valg.

Stefano tok et skritt til siden og ga tegn til at hun kunne komme inn. «Den ødelagte bilen skulle ha vært der du startet denne samtalen.»

Hun sto som forsteinet i døråpningen, som en lys og strålende fargeklatt mot den grå og hvite verdenen bak henne. Øynene ble store, og blikket hennes gled sakte nedover kroppen hans. Alt i ham stivnet under den grundige undersøkelsen hennes.

«D-du forvirrer meg», sa hun.

«Det er ingenting forvirrende med invitasjonen min. Kom inn.»

Tregheten som hadde grepet henne, ga sakte slipp, og hun begynte etter hvert å halvveis dra, halvveis slepe trillebagen over dørstokken. Hun hadde ikke kommet langt før den falt til den ene siden og hjulet smalt med et ubarmhjertig klirr mot mosaikkgulvet. Hun så på det, og kom med en lyd som nesten hørtes ut som et klynk.

Den lille, utmattede lyden rørte ved noe i ham som han hadde trodd var borte for godt. Et snev av medfølelse.

Han sukket. Strakte frem hånden. «La meg ta den.»

Så kunne han i det minste få henne foran peisen og begynne å tine henne opp. Leppene hennes hadde fått en skremmende blåfarge, nesten samme nyanse som den latterlige jakken hun hadde på seg.

Til svar slapp hun håndtaket på trillebagen, men hun holdt fortsatt den andre kassen tett inntil kroppen – som om den inneholdt selveste kronjuvelene. «Tusen takk. Jeg kan bære denne.»

Han trakk på skuldrene, lukket døren bak dem og tok den svulmende kofferten. Selv om han så på seg selv som en relativt sterk mann, måtte selv han innrømme at denne bagasjen var i tyngste laget.

«Dio, hva er det du har i denne?»

«Å, du vet …» Hun trakk på skuldrene. «Krusifikser. Hvitløk. Trepåler.»

Stefano stivnet. Han slapp kofferten, og den landet på gulvet med et imponerende dunk. «Du har med deg hva for noe?»

Hun kom med en trillende latter, som var like musikalsk som den var nervøs.

Hvem var denne kvinnen? En som skrev brev til ham og kjørte til slottet hans i en nært forestående snøstorm. Han burde kanskje ha vært bekymret, men nå når han sto her, i denne enorme hallen, så ikke Lucille Jamieson ut til å utgjøre noen fare. Hun virket bare trist, matt og nærmest … knust.

Han ble overmannet av en uforklarlig trang til å finne og knuse hva eller hvem det enn var som hadde såret henne.

«Altså, nå har jeg kjørt i mange timer uten stopp for å komme meg hit. Og nå er jeg her i dette skumle, gamle slottet, sammen med en mann som er en greve. Ikke si at dette ikke høres ut som en klassisk skrekkfilm.»

«Ah, det var en spøk. Selvfølgelig.» Stefano slappet litt av. Etter å ha være alene i noen dager, virket det som fantasien hans løp nesten like løpsk som hennes. «Men slottet er ikke skummelt.»

Beskrivelsen hennes ergret ham litt. Kompromissløst kunne være én beskrivelse. Overdådig var kanskje enda bedre.

Signora Jamiesons blikk gled gjennom den overveldende entreen, med de enorme maleriene av tidligere grever på veggene.

«De bildene er alle av menn som er kledd i svart og ser ekstremt dømmende ut. Jeg vil beskrive stemningen som … høytidelig», sa hun forsiktig.

«Faren min sa at det var en påminnelse om hvem vi var.»

«Vel, det oser ikke akkurat av varm velkomst.»

Øynene hennes var store. Hver del av henne virket stiv og anspent, og måten hun fortsatt klemte kassen inntil kroppen på, fikk det til å se ut som hun prøvde å beskytte seg selv.

«Jeg kan ikke garantere at det ikke er flere bilder av de misbilligende forfedrene mine på slottet, men jeg kan love deg at jeg ikke er en av nattens skapninger. Du er hjertelig velkommen her.» Løgnen om at hun var velkommen gled lett ut. Han hadde ingen behov for å skremme vettet av en strandet kvinne. «Bare følg meg.»

«Tusen takk.»

«Prego. Lassernos gjestfrihet er velkjent. Jeg ønsker å opprettholde de tradisjonene.»

Nå måtte han gjøre et oppriktig forsøk på å vise henne litt av den gjestfriheten. Stefano gikk gjennom hallen og mot stuen, og den ukjente kvinnen fulgte like bak ham.

Etter å ha gått gjennom de kalde og forlatte korridorene i noen minutter, åpnet han døren til rommet som hadde vært lekerommet i barndommen hans. Da Stefano hadde flyttet hjem fra hovedstaden og begynt å restaurere slottet på fulltid, hadde han overtatt rommet og flyttet noen av de mer komfortable møblene inn dit. Minnene herfra var i det minste lykkelige. Minner om da han hadde vært her sammen med de yngre søsknene, og selv om det på den tiden hadde virket som en byrde å passe på dem, var det bedre at han gjorde det enn en uinteressert barnepike.

Resten av slottet var som et utstillingsvindu for familiens makt og rikdom i provinsen Varno. Designet for å imponere, for å fremkalle ærefrykt. I dette rommet, der han hadde tilbrakt så mye tid, hadde han alltid følt at han hadde kommet hjem.

Han satte signorina Jamiesons tunge koffert innenfor døren, gikk bort til peisen, la inn ekstra brensel og så til at flammene vokste seg høye og sterke.

Kvinnen ble stående urørlig innenfor dørkarmen, som om hun tok alt innover seg. Så tok hun av seg luen. En bølge av jordbærblonde lokker falt nedover skuldrene, skinnende og viltre. Hun så ut som hun nettopp hadde vært til sengs med noen, med det flokete håret og de rosafargede kinnene …

Men oppgaven hans var ikke å la seg forføre av ulovlige fantasier om denne villfarne turisten. Og det virket ikke som hun hadde lignende tanker om ham. Hun ga ham faktisk ikke særlig mye oppmerksomhet, ble bare stående og se ned på det sølete fottøyet.

Hun rynket pannen. «Jeg beklager. Støvlene mine er helt forferdelige. Jeg skulle ha tatt dem av.»

Alt ved henne virket usikkert. Nervøst. Engstelig. Var hun redd? Han hadde aldri skremt en kvinne før – aldri. Han var heller kjent for å være varsom og snill. Hans offisielle tittel – Kronens Beskytter – innebar at han var nettopp en beskytter. Selv om han ikke ønsket å ha henne der, var det instinktet innebygget i ham. Han ville prøve å få henne til å slappe av, før han fikk henne fraktet trygt tilbake til landsbyen.

«Du har ingenting å unnskylde deg for. Du kan ta av deg støvlene om et øyeblikk. Bare sitt ned.»

Hun nikket og gikk bort til sofaen som sto nærmest peisen, la den svarte kassen ned på den og la noen myke puter rundt den for å forsikre seg om at den lå stødig. Så knyttet hun opp lissene og tok av seg støvlene. På føttene hadde hun blå ullsokker med et isbjørnmønster som matchet luen. Hun pekte med tærne mot ilden og vrikket på dem.

Så dro hun hanskene av seg og tøyde på de lange, slanke fingrene, før hun grov tommelen på høyre hånd dypt inn i den venstre håndflaten. Noe ved henne virket altfor sårbart og skjørt. En merkelig kontrast til dette stedet, som de siste månedene hadde virket altfor hardt. Han lurte på hva som hadde ført henne hit … hva som fikk henne til å fremstå så knust.

Stefano tok det myke pleddet som lå over armlenet på lenestolen, og rakte henne det.

Hun tok imot det og tullet det rundt seg. «Hvorfor er det så kaldt her?»

«Sentralvarmeanlegget fungerer ikke helt optimalt. Jeg venter på at Bruno, som er den lokale altmuligmannen, skal komme og reparere det.»

«Han er mannen jeg snakket med på pensjonatet. Som foreslo at jeg skulle dra rett hit.»

Det tvilte Stefano overhodet ikke på. Brunos kone drev pensjonatet. Bruno ville ha sett på det som en stor spøk, det å sende noen opp til Stefano. Spesielt en ung turist som påstod at hun ikke var en turist.

Hun bøyde seg frem igjen, strakte hendene mot flammen. Han kunne ikke unngå å legge merke til en svak skjelving som gled gjennom fingrene.

«Æsj, jeg hater vinteren.»

Stefano fikk en sterk trang til å unnskylde seg, som om han personlig var ansvarlig for Lassernos uvanlig lange kuldeperiode. Han ignorerte den. «Jeg ringer Bruno og ber ham om å taue bort bilen din. Så kan han hente deg og ta deg med tilbake til pensjonatet.»

«Bilen er en leiebil.» Hun stirret inn i de sprakende flammene, og lyset fra dem flimret over det bleke ansiktet. «Jeg må nok snakke med selskapet.»

«Hvis du gir meg navnet deres, vil Bruno ta seg av dem. Hvis de gir ham noen problemer, kan de snakke med meg.»

Hun trakk hendene til seg igjen og la dem rundt midjen, før hun snudde seg mot ham og smilte. I det øyeblikket strålte hun som om hundre lys hadde blitt tent. Øynene hennes glødet. De vakre leppene åpnet seg og avslørte en rad jevne, hvite tenner.

Hun betraktet ham som om han var løsningen på alle problemene hennes. Men den mannen var han ikke. Den mannen ville han aldri bli igjen. Men likevel fikk den tilliten hun viste ham i det korte, men perfekte øyeblikket, det harde hjertet hans til å våkne til liv igjen.

«Bestefaren min hadde rett i at folk i Lasserno var gjestfrie.»

«Var han her?»

«Det var det jeg prøvde å forklare i brevet mitt. Han var navigatør under andre verdenskrig, og etter at flyet hans styrtet, måtte han flykte. Han krysset grensen fra Italia til Lasserno. Jeg tror kanskje familien din hadde ham boende her en stund, til han kom seg tilbake til skvadronen sin?»

Stefano stivnet. Nå føltes det som om universet også smilte til ham. Men det var først da han så hvor sliten hun virkelig så ut, med mørkeblå ringer under øynene. Han burde ikke presse henne. Han burde først gi henne varm drikke og mat. Men det var som om løsningen på alle problemene hans hvilte på denne reisende, og han måtte ha noen svar. Nå.

«Hva het han?» Stefano prøvde å ikke virke for ivrig. «Vi har tatt vare på noen papirer, men mange forsvant da fienden okkuperte slottet vårt. Landet vårt prøvde å holde seg nøytralt, men ble likevel dratt inn.»

«Arthur Hunter. Vennene brukte å kalle ham Art. Nevnte familien din ham noensinne?»

«Det er ikke et navn jeg umiddelbart drar kjensel på.»

Hunter … Jeger … Oldefaren hans hadde skrevet om en mann, og han hadde aldri glemt løfter som ble gitt om å frakte en verdifull skatt i sikkerhet gjennom undergrunnen idet fienden var i ferd med å innta slottet.

Kunne det være så enkelt? Stefano kjente ikke til en Arthur Hunter, men den italienske oversettelsen av ordet Hunter – jeger – var cacciatore. Under krigen, og med språkbarrierer, hadde de kanskje gitt ham et navn som var lett å forstå. Eller han hadde kanskje brukt det som en spøk, og prøvd å skjule seg bak det.

Men én ting var sikkert. Lucille Jamieson skulle ikke returnere til pensione i landsbyen. Nei. Hun skulle bo hos ham til han hadde fått de svarene han søkte.

